Die wêreld bly stil oor oorlog in Yemen | Maroela Media
Die burgeroorlog in Yemen is 'n stryd tussen die Soenni-meerderheid en die Houthi-rebelle. Hoewel die burgeroorlog in Yemen in 2015 uitgebreek het, woed die stryd tussen die Soenni-beheerde regering en die Houthi's reeds sedert 2004.
Die rede vir die volskaalse burgeroorlog in Yemen is die toetrede van Saoedi-Arabië tot die konflik. Saoedi-Arabië speel toenemend die rol van Soenni-sterkman in die Midde-Ooste en probeer homself vestig as die magtigste land in die streek. Net soos die oorloë in Sirië en Irak, is daar 'n dieper onderliggende konflik tussen die Soenniete en Sjiiete. Met Saoedi-Arabië as Soenni-land aan die een kant en Iran as Sjiiete-land aan die ander kant, word 'n magstryd om beheer van die Midde-Ooste gevoer. Lande met gemengde bevolkings, soos Sirië, Irak en Yemen, word die slagveld van hierdie konflik.
Die Houthi-rebelle in Yemen is Sjiiete-Moslems en na bewering ondersteun Iran hulle met wapens en ammunisie. Die werklike agressor in Yemen is egter Saoedi-Arabië, wat sedert Maart 2015 'n bloedige stryd teen die Houthi-rebelle voer. Die weermag van Saoedi-Arabië het oor die afgelope 18 maande die Houthi's met grootskaalse geweld probeer verslaan en sodoende 'n enorme humanitêre krisis in Yemen geskep. Verskeie aanvalle op burgerlikes en woonbuurte is geloods en met die blokkade van hawes en lughawens is die lewenslyn van miljoene mense in Yemen op wreed afgesny.
Saoedi-Arabië staan egter nie alleen nie. Die land word deur ander Soenni-lande in die golfstreek, sowel as Westerse lande en in besonder die Verenigde State, ondersteun. Die Amerikaners beskou Saoedi-Arabië steeds as hul belangrikste bondgenoot in die Midde-Ooste en het dus oor die afgelope 18 maande die Saoedi's se bitter stryd in Yemen volledig onderskryf. Saoedi-Arabië koop natuurlik heelwat van sy wapens by Amerika.
Terwyl die Amerikaanse minister van buitelandse sake, John Kerry, homself byna voltyds beywer vir die onderhandeling van 'n skikking in Sirië, bly die Amerikaanse regering stil oor wat in Yemen gebeur. Die Amerikaners en voeg ook daarby Europa, is net te bang om hul bondgenoot, Saoedi-Arabië, kwaad te maak.
Hierdie artikel is oorspronklik op die Orania Beweging se webjoernaal gepubliseer.
Steeds ongewild en ongewilder in stryd om Amerikaanse presidentskap
Wanneer dit oor geld en mag gaan word gewone mense en die natuur baie maklik misgekyk , ons ervaar dit self op eie bodem.
Die wereld bly ongelukkig ook stil op die moorde op Boere in SA. Ek het baie simpatie met Yemen, maar wie het simpatie met die Boere in SA wat elke dag wreedaardiglik vermoor word. As jy na syfers kyk is dit skokkend. Dit word dalk nie 'n oorlog genoem nie, maar dis 'n stille oorlogvoering wat nerens in die wereld aandag kry nie.
Baia dankie Jaco vir die berig ons mense moet weet wat regtig aangaan in wereld.
Jean jy is 100% reg niemand gee om vir ons mense wat elke dag vermoor ,verkrag en aangerand word nie en dit is SKOKKEND !!!!!
Stem saam jou Jean. Ons sien net altyd die oorlog in Jemen en daai plekke maar niemand rep enige iets oor die barbaarse moorde op die boere nie. Die regering maak seker dat daar nie te veel aandag aan gegee word nie…